
REFERAT

privind înlocuirea Anexelor 1 şi 2 la Hotărârea Consiliului Local nr. 182/24.04.2012  privind înlocuirea Anexei 1 la Hotărârea Consiliului Local nr. 32/2011 privind aprobarea bugetului multianual pentru proiectele cu finanţare internaţională, modificată şi completată prin Hotărârea Consiliului Local nr. 83/2011
Prin HG nr. 998/2008 Municipiul Timişoara, a fost desemnat unul dintre cei 7 poli naţionali de creştere în care se realizează cu prioritate investiţii din programele cu finanţare comunitară şi naţională în vederea asigurării creşterii economice şi creării de locuri de muncă.

Pentru accesarea fondurilor nerambursabile, Municipiul Timişoara a elaborat Planul Integrat de Dezvoltare al Polului de creştere Timişoara (PID), care împreună cu lista proiectelor prioritare au fost avizate de către Comitetul de Management pentru Coordonarea instrumentelor structurale (C.M.C.) prin Decizia nr. 7 din data de 17.05.2010 respectiv prin Decizia CMC nr.23/17.01.2012.
Implementarea planurilor integrate de dezvoltare urbană pe termen mediu sau lung, are ca scop regenerarea arealelor urbane  (zone de acţiune urbană), clar delimitate spaţial în cadrul oraşelor, cu impact atât asupra dezvoltării de ansamblu a oraşului, cât şi a zonei înconjurătoare.

PID este un document de planificare pe termen mediu a dezvoltării Polului de creştere Timişoara care, pe baza analizei diagnostic, propune strategia de dezvoltare pe termen mediu şi planul de acţiune pentru implementarea acesteia. Planul de acţiune cuprinde proiecte a căror realizare au un impact major în atingerea obiectivelor strategice. 

Dorinţa generală desprinsă din PID este dezvoltarea unei zone moderne si atractive, cu un confort urban unitar la nivelul polului, plăcută atât pentru locuitorii ei, cât şi pentru turişti,  oamenii de afaceri si investitori, dinamice din punct de vedere economic, iar scopul final este îmbunătăţirea calităţii vieţii locuitorilor.

Concentrarea populaţiei, a principalelor activităţi economice şi culturale ale regiunii în Timişoara, precum şi faptul că oraşul este un important nod de transport multimodal conferă acestuia rolul de principal centru polarizator, nu numai al zonei sale de influenţă, ci şi al întregii  regiuni de vest a României. Nivelul de dezvoltare al regiunii vest este direct influenţat de gradul şi dinamica de dezvoltare a Timişoarei, prin multitudinea de funcţii de grad superior pe care oraşul, ca nucleu al polului le îndeplineşte, acesta acţionând ca centru de creştere economică.

Însă, pentru asigurarea dezvoltării economice durabile, dinamice şi competitive este necesară, în primul rând, atragerea de fonduri nerambursabile, în acest context autorităţile administraţiilor publice locale trebuind să găsească soluţii viabile care să permită în continuare dezvoltarea oraşului, prin alocarea de sume de la bugetul local în vederea reabilitării, modernizării şi reorganizării zonelor reprezentative ale oraşului. Cum fondurile locale sunt insuficiente, oportunitatea atragerii de fonduri nerambursabile în vederea implementării proiectelor,  a devenit esenţială.  
Prin HCL nr.182/24.04.2012 a fost aprobat bugetul multianual pentru un număr de 28 proiecte cu finanţare internaţională.

Pe parcursul anului 2012 o parte din aceste proiecte au fost finalizate şi au fost aprobate spre finanţare proiecte noi ceea ce duce la modificarea Anexelor 1 şi 2 care fac parte integrantă din HCL nr.182/24.04.2012.
Ca urmare a modificării situaţiei faţă de Bugetul multianual aprobat în 2012 :
Propunem :

- Aprobarea înlocuirii Anexelor 1 şi 2 la HCL nr.182/24.04.2012 cu noile  Anexe 1 şi 2 care fac parte integrantă din prezenta hotarâre.

